NACRT PRIJEDLOGA

 Na temelju odredbe članka 20. i članka 42. Zakona o lokalnim porezima („Narodne novine“, br. 115/16, 101/17, 114/22, 114/23 i 152/24),i članka 32. Statuta Općine Sv. Lovreč («Službene novine Istarske županije br. 7/09, "Službene novine Općine Sv. Lovreč" br. 2/13, 4/13- pročišćeni tekst, 4/14 i 1/21), Općinsko vijeće Općine Sv. Lovreč na sjednici održanoj \_\_. veljače 2025. godine, donijelo je

**ODLUKU**

**o izmjenama Odluke o porezima Općine Sv. Lovreč**

**I. OPĆE ODREDBE**

**Članak 1.**

U Odluci o porezima Općine Sv. Lovreč (Službene novine Općine Sv. Lovreč, br. 3/23 – dalje u tekstu: Odluka), mijenja se članak 2. i glasi**:**

„Članak 2.

 Općina Sv. Lovreč uvodi slijedeće poreze:

1. porez na potrošnju,
2. porez na nekretnine,
3. porez na korištenje javnih površina“

**Članak 2.**

 Naslov iznad članka 6. mijenja se i glasi :

**„IV. POREZ NA NEKRETNINE“**

**Članak 3.**

 Članak 6. mijenja se i glasi:

„Članak 6.

Porez na nekretnine plaća se godišnje po četvornom metru korisne površine te iznosi 3,00 eura/m2 korisne površine nekretnine i plaća se za cijelo područje Općine Sv Lovreč.

**Članak 4.**

Članak 7. mijenja se i glasi:

„Članak 7.

Porez na nekretnine plaćaju domaće i strane, pravne i fizičke osobe koje su vlasnici nekretnina na području Općine Sv. Lovreč na dan 31. ožujka godine za koju se utvrđuje porez.

Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Iznimno od stavka 1. ovog članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se utvrđuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

**Članak 5.**

Iza članka 7. dodaje se članak 7.a. koji glasi:

„Članak 7.a

Porezno tijelo donosi rješenje o porezu na nekretnine za svaku kalendarsku godinu prema stanju, namjeni i vlasništvu nekretnine utvrđenima na dan 31. ožujka godine za koju se utvrđuje porez.

Porez na nekretnine plaća se u roku od 15 dana od dana dostave rješenja o utvrđivanju poreza.

Žalba izjavljena na rješenje o utvrđivanju poreza na nekretnine ne odgađa izvršenje rješenja.“

**Članak 6.**

Članak 8. mijenja se i glasi:

„Članak 8.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godina za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu Općine Sv. Lovreč koje se nalaze isključivo na području Općine Sv. Lovreč

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Porezni obveznik dužan je na poziv Poreznog tijela dokazati da se radi o nekretnini koja služi za stalno stanovanje. Prijava prebivališta na nekretnini ne smatra se dokazom stalnog stanovanja.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

 U slučaju iz stavka 1. točke 7. ovoga članka stambena namjena nekretnine u smislu Zakona utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

Iza članka 8. dodaje se članak 8.a. koji glasi:

Članak 8.a.

(1) Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine, odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine.

(2) Promjene koje nastanu tijekom godine, a od utjecaja su na utvrđivanje porezne obveze, primjenjuju se od sljedeće kalendarske godine.

Iza članka 8.a. dodaje se članak 8.b. koji glasi:

Članak 8.b.

Od obveze plaćanja poreza na nekretnine mogu se osloboditi socijalno ugroženi građani odnosno korisnici zajamčene minimalne novčane naknade.

 Radi dokazivanja prava na oslobađanje od plaćanja poreza na nekretnine, porezni obveznik je dužan na traženje Poreznog tijela dostaviti odgovarajuće dokaze i isprave kojim dokazuje status korisnika zajamčene minimalne naknade, te po potrebi i druge dokaze kojim će ostvariti pravo na oslobađanje od plaćanja.

Iza članka 8.b. dodaje se članak 8.c. koji glasi:

Članak 8.c.

(1) Za potrebe utvrđivanja poreza na nekretnine na području Općine Sv. Lovreč, Porezna uprava i Porezno tijelo dužni su razmjenjivati podatke o nekretnini i poreznom obvezniku.

(2) Porezna uprava, sukladno Zakonu, omogućit će Poreznom tijelu dohvat podataka iz Evidencije OIB i Evidencije prometa nekretnina Informacijskog sustava Porezne uprave te ostale podatke koji mogu utjecati na utvrđivanje poreza na nekretnine.“

**Članak 7.**

Ova Odluka o izmjenama Odluke o porezima Općine Sv. Lovreč stupa na snagu osmog dana od dana objave u „Službenom novinama Općine Sv. Lovreč“ i dostavit će se Ministarstvu financija, Poreznoj upravi u roku od osam dana od dana njezina donošenja.

KLASA: 024-01/25-01/\_\_

URBROJ: 2163-33-02-25-1

Sv. Lovreč Pazenatički, \_\_. veljača 2025.

OPĆINSKO VIJEĆE OPĆINE SV. LOVREČ

PREDSJEDNICA

Kristina Prekalj Diklić

**O B R A Z L O Ž E NJ E**

1. **ZAKONSKA OSNOVA ZA DONOŠENJE ODLUKE**
* članak 20. i članak 42. Zakona o lokalnim porezima („Narodne novine“, br.115/16, 101/17, 114/22, 114/23 i 152/24)
* članak 32. Statuta Općine Sv. Lovreč («Službene novine Istarske županije br. 7/09, "Službene novine Općine Sv. Lovreč" br. 2/13, 4/13- pročišćeni tekst, 4/14 i 1/21),
1. **OSNOVNA PITANJA KOJA SE UREĐUJU ODLUKOM I OCJENA STANJA**

 Sukladno odredbama članka 20. i članka 42. Zakona o lokalnim porezima („Narodne novine“, br. 115/16, 101/17, 114/22, 114/23 i 152/24), utvrđeno je da tijela jedinice lokalne samouprave donose odluku o uvođenju poreza, te da predstavnička tijela jedinice lokalne samouprave svojom Odlukom utvrđuju visinu uvedenih poreza.

 Stupanjem na snagu Zakona o izmjenama i dopuni Zakona o lokalnim porezima („Narodne novine“, br. 152/24), ključna izmjena odnosi se na promjenu naziva poreza na kuće za odmor u porez na nekretnine, dok je člankom 4. st.1. Zakona o izmjenama i dopuni Zakona o lokalnim porezima („Narodne novine“, br. 152/24), propisano je da se porez na nekretnine plaća godišnje od 0,60 do 8,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine. Prema članku 2. st.1. Zakona o izmjenama i dopuni Zakona o lokalnim porezima („Narodne novine“, br. 152/24), propisano da su jedinice lokalne samouprave dužne uvesti porez na nekretnine.

 Odluku predstavničkog tijela, jedinice lokalne samouprave dužne su donijeti te dostaviti Ministarstvu financija, Poreznoj upravi najkasnije do 28. veljače 2025. godine, a ista se primjenjuje stupanjem na snagu Zakona o izmjenama i dopuni Zakona o lokalnim porezima („Narodne novine, br. 152/24) od 1. siječnja 2025. godine.

 Prema prijedlogu Odluke porez na nekretnine plaća se godišnje po četvornom metru korisne površine te iznosi 3,00 eura po četvornom metru korisne površine nekretnine. Predložena visina poreza na nekretnine proizlazi iz odredbi zakona i propisana je u granicama od 0,60 do 8,00 eura/m² korisne površine nekretnine.

 Slijedom navedenoga, utvrđen je prijedlog Odluke o izmjenama i dopuni Odluke o lokalnim porezima na području Općine Sv. Lovreč na način da predložena Odluka sadrži propisani iznos visine poreza na nekretnine u granicama propisanim Zakonom o izmjenama i dopuni Zakona o lokalnim porezima.

1. **FINANCIJSKI UČINCI PROVEDBE ODLUKE**

 Za provođenje ove Odluke nije potrebno osigurati financijska sredstva iz Proračuna Općine Sv. Lovreč.